
Elevhandouts
Genrebevidsthed



Disse handouts beskriver hvordan din besvarelse skal se ud for hvert af de Små spørgeord:
· Angiv og dokumenter
· Opstil hypoteser
· Argumenter
· Opstil/Anvend model
· Beregn
Samt for hvert af de store spørgeord:
· Undersøgelse
· Sammenligning
· Diskussion
· Notat


[bookmark: _Toc279323291]Angiv og dokumentér
Angiv
”Angiv” bruges for præcist at definere omfanget eller antallet af de faktorer, konsekvenser, mønstre, der spørges ind til: ”Angiv to fordele og to ulemper for Danmarks konkurrenceevne...”
Du har svaret på spørgsmålet, når antallet af komponenter svarer til det, der bliver spurgt om.
… og dokumentér
Når du har angivet skal du også dokumentere. Når du skal dokumentere skal du enten bruge det materiale du medbringer, din samfundsfaglige viden eller det materiale, der ledsager spørgsmålet.
Når dokumentationen skal findes i det vedlagte materiale er det vigtigt at du fokuserer på spørgsmålet og laver nogle nedslag, der netop matcher det stillede spørgsmål. Det kan være nedslag i tabeller, figurer eller i et TV-klip, hvis det er en digitalt stillet opgave.
Når dokumentationen skal findes i det medbragte materiale eller i din faglige viden kan dokumentationen 
- enten være henvisninger til fagligt stof, der er velkendt for skribent som læser. ”Konsekvenser for vælgeradfærden” kan være de ændrede deltagelsesformer f. eks. partiernes faldende medlemstal eller Socialdemokraternes (som et tidligere klasseparti) besvær med at fastholde vælgerne.
- eller være præcise henvisninger til statistisk eller andet fagligt materiale f. eks. om udviklingen i vælgervandringer og deltagelsesformer eller teorier om senmodernitetens vælgertype.


EKSEMPEL PÅ BESVARELSE

Angiv og dokumentér ud fra interviewet med Ole Wæver tre ændringer i det internationale system.
DR2 deadline 19. 12. 09 kl. 22.30

 I forbindelse med klimatopmødet i København COP15 i december 2009 er der gang på gang blevet opstillet teorier om, hvorfor mødet i al sin enkelhed ’gik i vasken’. I et interview med professor i international politik, Ole Wæver, på DR2 gives der eksempler på, hvorfor det gik galt. Årsagen er, at der over de seneste år er sket markante ændringer i det internationale system. 

1. En fremtrædende ændring er, at vi er gået fra at have en unipolær magtsituation med USA som hegemon, til nu at have en multipolær magt hvor USA’s supermagtstatus er blevet af-løst af mange regionale magter hvor blandt andre BRIK-landene Brasilien, Rusland, Indien og Kina er dominerende. 
2. Og netop Kina er i fokus som et land i hastig og fremadrettet udvikling, hvorfor der også er tale om, at vi befinder os i en bipolær magtsituation, hvor Kina og USA står på hver sin pol. 
Dog er Kina ikke selv interesseret i denne position, da USA stadigvæk er en stærkere øko-nomi end Kina. For kineserne er deres egen nationale udvikling samt udviklingen i resten af Asien vigtigere, hvorfor det ifølge Ole Wæver også er centralt at pointere, at man ”kan tabe på at forhaste sig i kampen om at blive en supermagt2”. På nuværende tidspunkt er det altså ikke realistisk med Kina som overtager til supermagtsstatussen, hvorimod det er mere reali-stisk at overveje Kinas position som supermagt om 100 år. Derfor bør det også kunne und-gås at der opstår en ny bipolær konflikt mellem USA og Kina. Dog er det essentielt, at det er USA som i høj grad bringer Kina i centrum, da USA er klar over, at Kinas position ændrer sig. I forbindelse med COP15 var dette da også en realitet. 
3. Ole Wæver benævner det som afslutningen på afslutningen på den Kolde Krig; efter den Kolde Krig havde vi Vesten og USA som værende det dominerende magtcentrum, men den-ne situation er under afvikling. Denne afvikling afføder, at vi er vidne til oprettelsen af en ny verdensorden med mange magtcentre, en verdensorden, der er meget svær at forhandle i. Derfor må der også være belæg for oprettelsen af fora, hvor flere store verdensøkonomier kan samle sig. Ole Wæver er her inde på, at G20 i høj grad er en mulighed, da det også er de 20 største lande, der står for 80 % af CO2-udledningen. 




Hypoteser
Når du bliver bedt om at lave en forklarende hypotese, så handler det om, at du skal bruge sin faglige viden til at begrunde et fænomen. En hypotese er en påstand, som du ikke med sikkerhed ved om er rigtig, men du skal bruge din viden fra samfundsfagstimerne til at argumentere for at hypotesen sandsynligvis er rigtig. En ”hypotese, der kan forklare…” er en kort forklaring på noget, du har iagttaget, når du  læser en tabel eller en figur.
Når man skal udarbejde en hypotese består arbejdet i tre skridt. Den samlede besvarelse skal bestå af:
· En iagttagelse (noget du kan konstatere ud fra  en tabel eller figur) og i samme sætning
· en forklaring på din iagttagelse. Hvorfor det ser ud som det ser ud.
· En begrundelse, hvor der argumenteres for at din forklaring er sandsynlig ud fra din faglige viden, kendskab til teori, faglige begreber med mere.
Besvarelsen kommer dermed til at bestå af en forklarende hypotese, som består af en iagttagelse og en forklaring.  Derefter en begrundelse, der er adskilt fra selve hypotesen. Det er en god hovedregel at hypotesen skal indeholde ordet ”fordi” eller ”da”. Det er med til at sikre, at iagttagelsen ikke bare er en iagttagelse men bliver efterfulgt af en forklaring/påstand. Det er netop dette, der gør det til en forklarende hypotese. 
Rammen for din besvarelse kommer dermed til at se sådan ud?
	 (din iagttagelse) FORDI (forklaring på din iagttagelse)

(begrundelse)

EKSEMPEL PÅ BESVARELSE
Hypotese 1:
Stemmeprocenten til Folketingsvalget er højere end til Europa-parlamentsvalget,  fordi mediedækningen af et valg har stor indflydelse på valgdeltagelsen.  
Begrundelse:
Den danske valgdeltagelse er størst ved Folketingsvalgene, fordi den politiske meningsdannelse og den politiske socialisering i høj grad sker gennem medierne. Folketingsvalg får størst opmærksomhed i de landsdækkende medier, og lavest i Europaparlamentsvalg, hvor medierne nedprioriterer valg i forhold til folketingsvalg. Manglende viden om et valg fratager vælgerne lysten til at stemme, og i det moderne samfund har man tillagt medierne rollen som informant.  Mediernes dagordensættende funktion betyder at medierne bestemmer hvad vi skal mene noget om. Hvis medierne fokuserer meget mere på Folketinget end på Europaparlamentet, vil vi i højere grad tage stilling og stemme ved et Folketingsvalg end ved Europaparlamentsvalg.

Hypotese 2:….



Argumentation
Når du bliver bedt om at argumentere for eller imod et citat er det vigtigt, at du argumenterer. Du skal med andre ord forestille dig, at du skal argumentere for eller imod de udsagn, som fremkommer i et citat. Når du skal argumentere, er det selvfølgelig vigtigt, at du bruger begreber, teorier og din viden til at argumentere for, at citatets indhold er rigtigt eller forkert.
Du skal med andre ord ikke redegøre for de begreber, teorier eller viden, som du anvender. Du skal bruge din viden fra samfundsfagstimerne til at argumentere for, at forfatteren til citatet har ret eller uret. Du skal være debattør på et fagligt grundlag.
Det betyder, at du skal være meget opmærksom på, hvad der står i citatet. Find ud af:
· Hvad handler citatet om.
· Hvilke argumenter bruges der i citatet
· Hvilke modargumenter findes der til citatets argumenter (hvis du skal argumentere imod)
· Hvilke begreber, teorier og faglig viden kan bruges for at styrke din argumentation.
Husk at du ofte vil opleve, at der er nogle krav til fagligheden i din argumentation. Det kan være, at du skal argumentere liberalistisk. Det betyder, at der er nogle krav til, hvad det er for nogle faglige begreber, som du skal bruge i din argumentation. Husk at det ikke giver noget at redegøre for, hvad liberalisme er. Du skal anvende liberalismen til at styrke din argumentation.
En god argumentation kunne indeholde ifølge Toulmin: 
· 1) Påstand: Det standpunkt, som afsender søger modtagers tilslutning til  derfor (så). 
· 2) Belæg: Den grund, som afsender  giver modtageren, for at modtageren skal tilslutte sig påstanden  fordi (da). 
· 3) Hjemmel: Den generelle regel, der gør at modtageren bør acceptere påstanden på baggrund af belægget.   eftersom (i henhold til). 
Det er ofte i forbindelse med hjemlen, at kravene fra spørgsmålsformuleringen bliver fremtrædende


Eksempel
[image: ]
EU vil opnå fordele ved at udvide med Tyrkiet, da EU’s største udenrigspolitiske udfordringer i dag kommer fra Mellemøsten. Ud fra idealismen vil et EU samarbejde med Tyrkiet styrke verdensfreden, da Tyrkiet vil kunne agere positivt i Mellemøsten og Centralasien samt i forholdet til Rusland. Målet for det internationale samfund er en verdensregering, da der herved skabes fred verden over, hvilket er muligt pga. den øgede interdependens. Ved at inddrage flere parter i EU opnås en højere demokratiudbredelse, hvilket i henhold til den demokratiske fredstese vil skabe fred i verden. Samtidig vil en udvidelse med Tyrkiet styrke EU’s militære sikkerhedspolitik med henblik på at skabe verdensfred. Ved at der bygges bro til Mellemøsten styrkes den bløde sikkerhedspolitik, der opstår demokratiudbredelse verden over og den militære sikkerhedspolitik styrkes i et fredsbevarende henseende. En udvidelse med Tyrkiet vil altså bidrage til verdensfreden.



OPSTILLE/ANVENDE MODEL

Du kan i forbindelse med skriftlig eksamen blive bedt om at udarbejde en model. En model illustrerer nogle sammenhænge i en forenklet form, dvs. en forenkling af virkeligheden. F.eks. kan en model indeholde en oversigt over (nogle af) de variable, der er årsag til (eller konsekvens af) en given problemstilling.
En model kan ikke stå alene, men skal suppleres med nogle uddybende bemærkninger, hvor du forklarer og begrunder de viste sammenhænge. Typisk vil det være sådan, at du skal give en faglig begrundelse for de pile, som du har tegnet. Brug begreber, teori eller viden i dine faglige begrundelser.
Lidt forenklet handler det ofte om at være kreativ og beskrive nogle tendenser eller mønstre ved hjælp af ”kasser” og ”pile”
Kasser kan fx tegnes med brug af Indsæt, Tekstboks og pile kan tegnes med Indsæt, Figurer:
Vælgeradfærd
Medierne



I eksamensopgave kan du blive bedt om at:

opstille en model
Her skal du på baggrund af noget materiale eller  din faglige viden opstille en model, der angiver nogle faktorer/baggrundsvariable, som påvirker en problemstilling. 

anvende en model
Her får du i bilagsmaterialet udleveret en model, som  du skal kunne anvende til at tydeliggøre faglige sammenhænge.




Eksempel:
Opstil en model om årsager til ændringer i beskæftigelsen. 
Modellen skal underbygges af faglige begrundelser.

Økonomisk vækst
Finans- og pengepolitik
Konkurrenceevnen  

Beskæftigelse












Efterspørgsel
Eksport




Finans- og pengepolitik 
Beskæftigelsen bliver påvirket af hvilken form for finanspolitik der føres i det pågældende land. Hvis der fx føres ekspansiv finanspolitik vil dette betyde at man øger offentlige udgifter hvilket vil medvirke øget beskæftigelse. Dette er også tilfældet for ekspansiv pengepolitik hvor renten sættes ned. Dette medfører højere investeringer samt højere forbrug. Da efterspørgslen herved bliver stører vil der også komme højere beskæftigelse samt lavere ledighed. Det modsatte vil ske hvis der i stedet føres kontraktiv finans- og penge politik, der grundlægende går ud på det modsatte og derfor også har den modsatte effekt. 
Konkurrenceevne
Den øgede globalisering har medført at den nationale konkurrenceevne er af stor betydning for det enkelte lands økonomi.  Hvis landets konkurrenceevne ikke er god nok kan landets virksomheder ikke klare sig og de vil efterhånden lukke eller evt. flytte produktionen til udlandet. Dette vil medføre et voldsomt tab af arbejdspladser og vil derfor påvirke beskæftigelsen.  Konkurrenceevnen kan også blive svækket af fx kursfald i andre lande samt stigende store stigninger i lønninger (løn konkurrenceevnen) i sit eget land i modsætning til de lande der handles med. 
Efterspørgsel 
Det er yderst afgørende for beskæftigelsen at der er en høj efterspørgsel på vare. Hvis efterspørgslen er meget lav vil dette medfører at virksomheder vil blive presset til at afskedige. Dette har været et stort problem under finanskrisen. Dette skyldes at alle er ramt af den økonomiske krise og derfor ikke har mulighed eller lyst til at forbruge i samme grad. Dette medfører altså at efterspørgslen på varen falder og der fortages fyringer. 
Eksport
Den internationale efterspørgsel efter fx danske varer og tjenester  beskæftiger en meget stor del af den danske befolkning. Eksporten er altså den primære ”vækstmotor” i den danske økonomi og med en negativ udvikling i eksporten vil dette medfører at aktiviteten vil falde væsentligt og  der vil dermed også ske en væsentlig reduktion af beskæftigelsen.

Beregning

I nogle opgaver kan du blive bedt om at lave nogle beregninger ud fra nogle tal i en tabel. Beregninger omfatter  indekstal, procentvis vækst og procentvise andele.

Når du bliver bedt om at foretage beregninger er det vigtigt at holde sig for øje, at Beregninger skal bruges til at tydeliggøre en faglig pointe, nemlig at tydeliggøre en udviklingstendens eller en faglig sammenhæng. Derfor kan beregningen  ikke stå alene. Kravet om beregning vil   blive stillet som en del af en opgave og ikke som en isoleret opgave, hvor der udelukkende skal foretages en beregning. 

Beregningerne skal  tydeliggøre en udviklingstendens eller faglig sammenhæng  og danner derfor et godt grundlag for at kunne foretage nogle rigtige konklusioner om udviklingstendenser eller faglige sammenhænge. Dermed er det også sagt, at du ikke skal skrive alle udregningerne, men skrive resultaterne typisk i form af en tabel med indekstal, tal for procentvis vækst eller tal for procentvis andel. Evt. kan du skabe yderligere overblik ved at fremstille resultaterne i et diagram. 
Du skal dog være opmærksom på, at i forhold til digitalt stillede opgaver kan udarbejdelse af et diagram indgå i opgaveformuleringen. 
[image: ]

BESVARELSE
	Indekstal med basisår 1. kvartal 2008
	 

	
	2008
	2009

	
	1
	3
	1
	2 

	DK
	100
	99,5
	96,4
	93,9

	NAFTA
	100
	99,7
	96,3
	96,0

	EU
	100
	99,4
	95,2
	94,9



I ovenstående tabel, der viser indekstallene for tabel 1 i opgavesættet med basisår 1. kvartal 2008, kan man se, at tendensen for BNP for de medtagne lande / landegrupper er tydelig. Gennem hele perioden er der et fald i BNP, som ikke ophæves af inflationen, da der her er tale om faste priser, og det er især i efteråret 2008 (3. kvartal), at der sker der noget. Fra 1. kvartal 2008 til og med 2. kvartal 2009 er NAFTA’s BNP faldet med 4%, EU’s BNP er faldet med 5.1% og  DK’s BNP er faldet mest, nemlig med 6.1%.
Det er netop også på det tidspunkt, at den internationale finanskrise siges at gå i gang. Vi kan altså ud fra tabel 1 og ovenstående indekstalstabel udlede, at den økonomiske udvikling i perioden 2008 til 2. kvartal 2009 er negativ, og at der er tale om en ret kraftig minusvækst i BNP. Tabellen viser også indirekte hvordan den globale økonomi efterhånden hænger så godt sammen, at en krise, som boligkrisen i USA, der igangsatte den nuværende globale finanskrise, forplanter sig til hele det internationale samfund. Handelsmæssigt og valutamæssigt bliver euroen nemlig påvirket af dollaren, og den danske krone, som er bundet op på euroen i forhold til den danske fastkurspolitik, bliver så igen påvirket, og dermed tager landene så at sige hinanden med i faldet. Man har opstillet den økonomiske interdependensteori, der, som navnet antyder, forklarer hvordan globaliseringen af verdens økonomier, internationaliseringen af produktionsprocessen og pengenes frie bevægelighed medfører øget gensidig afhængighed. Især i forhold til verdens forbrug af olie er det tydeligt, at der er tale om en form for interdependens. 



At undersøge

For undersøgelser er der et spørgsmål, der skal besvares. Det kan være ”Undersøg hvad der i tabellerne kan udledes om udsigterne for dansk økonomi”, eller ”Undersøg hvad tabellerne viser om ligestilling blandt indvandrere”. Dermed skal der også gives tydelige svar. Til undersøgelsesopgaver følger altid flere bilag enten figurer eller tabeller med statistisk materiale.
Det er oftest nemmest at behandle bilagene et ad gangen, men en bedre fremgangsmåde er at tage udgangspunkt i opgavespørgsmålet og inddrage bilagene som det er relevant.
Undersøg hvad de enkelte tabeller viser, og om der er sammenhænge på tværs af bilagene. Undersøgelser kræver bevisførelse/dokumentation. Dvs. du skal vise, hvordan du når frem til dine konklusioner. Dette gøres ved at du i tabelopgaver inddrager tal-eksempler.
Efterfølgende skal du fortolke hvad disse tal eller citater betyder. Brug din samfundsfaglige viden til at sætte tallene ind i en faglig kontekst – hvorfor viser tabellerne som de gør? Hvordan skal citaterne forstås?
Du skal altid afslutte med en opsummering, der besvarer opgavespørgsmålet.
[bookmark: _Toc265484052][bookmark: _Toc265485813][bookmark: _Toc279321111][bookmark: _Toc279323292]Oversigt over undersøgelser:
1. Forklar kort hvad bilagene er og handler om
2. Undersøg hvad bilagene viser. Her skal du inddrage tal-eksempler fra bilagene. Skriv på tværs af bilagene i stedet for at redegøre for bilagene en ad gangen
3. Fortolk hvad disse tal betyder
4. Opsummering der besvarer opgavespørgsmålet


[bookmark: _Toc224969169][bookmark: _Toc279323293]Eksempel: Undersøg, i hvor høj grad kriterierne for vellykket integration(bilag A1)  er opfyldt ifølge materialet i bilag A2.

Tabellerne i bilag A2 er fra tre forskellige statistiske undersøgelser, og giver indblik i forskellige aspekter af integrationen i Danmark. Bilag A1 er fire kriterier for vellykket integration opstillet af regeringens tænketank om udfordringer for integrationsindsatsen i Danmar fra 2001. For hver af disse kriterier anvendes tabellerne fra A2 til at besvare i hvor høj grad kriterierne er opfyldt.
For kriteriet om Danskkundskaber og uddannelse viser tabel 1 en generel stigning i uddannelsesfrekvensen blandt ikke-vestlige indvandrere, især blandt kvinderne fra 5% til 23%, men viser også, at ikke-vestlige indvandrere ligger under danskere i uddannelsesfrekvensen.
For kriteriet om Forsøgelse viser table 2 at ikke-vestlige indvandrere ikke i samme grad som danskere er selvforsøgende, men efterkommere nærmer sig danskernes selvforsøgelsesgrad. Desuden viser tabellen at jo yngre indvandrere og efterkommerne er jo større grad af selvforsøgelse.
For kriteriet om kontakt mellem udlændinge og danskere så viser tabel 4, at der er et markant fald i at hente ægtefæller i udlandet for mænd fra 68 til 40% og for kvinder fra 52 til 23% fra 2001 til 2007. Desuden viser tabel 4 at der er en markant kønsforskel, hvor kvinderne i langt højere grad vælger at gifte sig med danskere. Tabel 1 viser en stigende uddannelsesfrekvens og tabel 2 viser en stigende erhversfrekvens, hvilket begge vidner om en stigende kontakt til danskere.
For kriteriet om værdier og normer viser tabel 3 en overrepræsentation af mandlige indvandrere og efterkommere fra ikke-vestlige lande i kriminalitetsindekset. Derimod viser tabel 5 ens holdning mellem indvandrere og danskere til 3 af 4 værdispørgsmål, mens indvandrene i højere grad end danskerne mener, at det er ydmygende at modtage penge man ikke har arbejdet for.
Man ser generelt en positiv udvikling væk fra en seggration mod en integration. Dette kan skyldes en mere målrettet integrationspolitik samt en positiv økonomisk udvikling siden 1997, der gør det nemmere at integrere indvandrere på arbejdsmarkedet. Desuden kan det hænge sammen med den stram indvandringspolitik ført af V-K regeringen, der har nedbragt antallet af nye indvandrere.
Det kan konkluderes at specielt kriterierne om selvforsørgelse og overholdelse af landets love ikke er opfyldt, at alle udviklingstendser i tabelmaterialet går i retningen af større opfyldelse af kriterierne, og at for uddannelsesfrekvens og for værdispørgsmål er kriterierne meget tæt på at være opfyldt.

At sammenligne

En sammenligning vil oftest være af tre artikler, f.eks. ”Sammenlign artikel A1, A2 og A3’s syn på den økonomiske globalisering”.
I en sammenligning skal du – Gå emnemæssigt frem på tværs af de tre artikler. Dvs. du skal ikke redegøre for hvad der står i de forskellige bilag et bilag ad gangen, men i stedet tage fat i et emne og behandle forskelle og ligheder for alle bilagene. Det er derfor en god ide, at inddrage alle artiklerne allerede i første afsnit af din besvarelse.
Vær opmærksom på at du oftest bliver bedt om at sammenligne et bestemt emne, f.eks.: ”Sammenlign synet på europæisk integration i bilag A1, A2 og A3”. Du skal altså ikke sammenligne alt i bilagene, men kun bilagenes ”syn på europæisk integration”.
”Europæisk integration” kan f.eks. adskilles i politisk og økonomisk integration, og du kan dermed først sammenligne bilagenes syn på økonomisk integration og derefter deres syn på politisk integration.
Du skal inddrage samfundsfaglig viden i din sammenligning (teori og begreber). Specielt spørgsmålet om hvorfra forskellene komme, skal forklares med samfundsfaglig viden, og vil oftest handle om forskelligt teoretisk eller ideologisk udgangspunkt.
En sammenligning skal altid afsluttes med en opsummering af hovedforskelle og hovedligheder.
[bookmark: _Toc265484054][bookmark: _Toc265485815][bookmark: _Toc279321113][bookmark: _Toc279323294]Oversigt over sammenligninger:
1. Sammenlign spørgsmålsformuleringens emne på tværs af bilagene
2. Hvordan og hvorfor er forklaringerne forskellige
3. Opsummering af hovedforskelle og hovedligheder


Eksempel (Forkortet eksempel):
Sammenlign de opfattelser af den danske velfærdsstats udvikling som kommer til udtryk i bilag A1, A2 og A3:
Bilag A1 ser problemet i velfærdsstatens udvikling som værende markedsgørelsen af den offentlige sektor, hvilket medfører, at penge og kontrakter bliver afgørende, og fortrænger de bløde værdier. Modsat beskrives i A2, at de ’onde’ kræfter i denne sammenhæng er udviklingen af ”den altfavnende stat”, hvor staten i stigende grad varetager funktioner individet og familien kunne varetage. I A3 beskrives velfærdstatens udvikling ikke i et negativt perspektiv, men derimod som ”den vigtigste – Til sikring af landets konkurrenceevne”.
Bilag A1’s forståelse af velfærdsstatens udvikling kan karakteriseres som socialistisk. Det solidariske fællesskab i den klassiske ”Skandinaviske model”, mener de er den absolut bedste måde at opretholde en ansvarlig stat på, i og med at den frigør fra fattigdom og ufrihed. Dette opponerer Mikkel B. Nielsen i artikel A2, da han mener, at ufriheden netop kommer af, at velfærdsstaten virker som stramme tøjler om det enkelte menneske. Hans syn på velfærdsstaten kan dermed karakteriseres som liberalt, hvilket for eksempel ses i hans udsagn om velfærdsstaten som noget, der befordrer svaghed og fortrænger det personlige ansvar. I den tredje artikel A3, beskriver Ove K. Pedersen, at velfærdsstaten har en rolle, men denne rolle er ”at opbygge individet” med evner til at klare sig selv. Dermed placerer A3 imellem de to andre artikler og kan karakteriseres som socialliberal.
Både bilag A1 og A2 har hentet inspiration fra den tyske sociolog Jürgen Habermas, der i sine teorier beskriver udviklingerne i det senmoderne samfund. A1’s synspunkter er af socialistisk karakter, i og med, at de ønsker at staten skal fungere efter (for at benytter Habermas’ udtryk) livsverdenens principper. Problemet ligger i, at systemet rationaliserer velfærdsstaten, så den mister sin livsverdensidentitet. Offentlige institutioner skal gebærde sig efter bløde, varme værdier, og ikke efter markedets beregnende, kolde, rationaliserende tankegang som de mener, tendensen er i øjeblikket. Bilag A2 mener, at koloniseringen, altså systemets indgriben i livsverdenen, ikke er sket ved markedets indgriben, men derimod statens indgriben: ”den velfærdsstat der i de sidste halvtreds år har udvidet sin aktionsradius til at omfatte alle aspekter af den menneskelige tilværelse.” Altså at den forfejlede udvikling ligger i institutioner som plejehjem, børnehaver, skoler og a-kassesystemet.
Hovedforskellen i de tre artiklers syn på velfærdsstatens udvikling er dermed at A1 mener velfærdsstaten udvikler sig væk fra varme værdier, mens A2 mener velfærdsstaten har udviklet sig til at varetage for mange funktioner. Hvor A1 og A2 ser negativt på velfærdsstatens udvikling ser A3 positivt på velfærdsstaten og dens rolle i fremtiden. Disse forskellige i synet på velfærdsstaten skyldes forskellige ideologiske udgangspunkter, og henter for A1’s og A2’s vedkommende inspiration fra Habermas.

At diskutere

Kort sagt handler ”At diskutere” om at se sagen fra flere sider. Dvs. at du skal opstille forskellige forklaringer, der er uenige med hinanden. Det kan f.eks. bestå i at du først giver en liberalistisk og derefter en socialistisk forklaring. Det vigtig at du giver plads til begge forklaringer.
Derefter skal du uddybe hvordan disse forskellige forklaringer argumentere, dvs. hvad der gør disse forklaringer forskellige? Det handler om at de forskellige forklaringer har forskelligt teoretisk eller ideologisk udgangspunkt.
Du skal afslutte diskussionen med en konklusion der besvarer opgavespørgsmålet. Svaret i diskussioner er ofte flertydigt, og afhænger af hvilken ideologi man har, eller hvilken teori man tror mest på. Derfor vil svaret ofte trække på flere af de forklaringer du har givet, og svaret vil ofte have form af en opsummering af de forskellige forklaringers hovedpointer.
I nogle tilfælde er det dog muligt at afgøre diskussionen med et bevis eller et argument (Se nederste afsnit i eksemplet på modsatte side).
[bookmark: _Toc265484056][bookmark: _Toc265485817][bookmark: _Toc279321115][bookmark: _Toc279323296]Oversigt over diskussioner:
1. Opstille to eller flere forklaringer
2. Hvordan og hvorfor forklaringerne er forskellige
3. Konklusion: Enten som en opsummering eller afgøre diskussionen ved hjælp af bevis/argument.


Eksempel (Meget forkortet eksempel):
Diskuter årsagerne til USA’s invasion af Irak med udgangspunkt i bilag B4.
USA invaderede i 2003 Irak, hvor de militære kampe stadig udkæmpes til dags dato. Richard Perle, der er den amerikanske præsident Georg Bushs tidligere sikkerhedsrådgiver, forklarer i interviewet ”Europa er fortabt”, at USA gik ind i Irak for at beskytte landet, idet ”risikoen ved at lade ham være i fred var alt for stor” (med ”ham” menes der Saddam Hussein), idet der herskede en udbredt mistanke om, at Irak besad masseødelæggelsesvåben. Med det beretter Perle, at invasionen var et sikkerhedspolitisk udspil, hvilket tydeligt hviler i egeninteresser og dermed realismen.
Et andet argument der er fremført som årsag til invasionen er at fjerne Saddam Hussein som diktator, og mulighed for etablering af human regering i Irak, altså af hensyn til det Irakiske folk. Dette argument er modsat der første af idealistisk karakter, idet invasionen her bygger på idealer om menneskerettigheder og folkets selvbestemmelse.
Disse to forklaringer er forskellige fordi de tager udgangspunkt i hver sin teori for. Realismen siger at nationer er styret af hensynet til egeninteresser, mens idealismen beskriver hvordan ideer og idealer forklarer aktørers handlinger i international politik.
Den oplagte realistiske forklaring med fokus på USA’s egeninteresser, er USA ønske om at skabe sikkerhed i forlængelse af 11. september, men desuden kunne man med udgangspunkt i realismen forklare USA’s invasion med et ønske om at bibeholde sin status som unipolær magt, dels ved at opnå kontrol med olieproduktionen i Irak, dels ved at markere sig sikkerhedspolitisk. I modsætning hertil står idealismen. Ud over Perles forklaring om ønsket om at skabe demokrati i Irak, så kunne endnu en idealistisk forklaring være målet om at skabe en bedre og mere sikker verden, hvor lande respekterede spilleregler i et internationalt samfund.
At USA gik uden om FN i invasionen af Irak er et meget stort brud med tanken om et verdenssamfund og idealerne om at internationale organisationer og fælles normer og regler skal styre international politik. Dette er så skarpt et brud med idealistiske grundtanker at der må ligge realistiske overvejelser bag USA’s invasion af Irak.

At skrive notat

Du er økonomisk rådgiver for finansministeren. Skriv et notat, der indeholder en begrundet strategi for, hvordan finansministeren skal håndtere den nuværende økonomiske situation.
Dit notat skal indeholde et eller flere strategier. Som økonomisk rådgiver kan du f.eks. give et keynsianistisk og et monetaristisk strategi.
For hver strategi skal du skrive en argumentation. F.eks. fordele og ulemper ved løsningsforslaget, eller skelne mellem konsekvenser på kort og på lang sigt. Man kunne også forestille sig at du som spindoktor, skriver to løsningsforslag, hvor du beskriver konsekvenserne af at henvende sig til forskellige vælgergrupper. Det er vigtigt at du bruger samfundsfaglig viden og begreber i din argumentation for hver strategi.
Du skal skrive besvarelsen som en bestemt afsender til en bestemt modtager, dvs. at du skal leve dig ind i rolle som f.eks. økonomisk rådgiver for finansministeren og skrive som om du skrev til finansministeren.
Afslutningsvis skal du skrive en konklusion, der skal indeholde en velbegrundet anbefaling af en bestemt strategi. Her skal du bruge samfundsfag til at argumentere for en bestemt strategi.

1. Opstille en eller flere strategier
2. Konsekvenserne af hver strategi
3. Konklusion – Anbefaling og begrundelse for en strategi


Eksempel (Forkortet eksempel):
Du er politisk medarbejder for Socialdemokratiet. Skriv et notat til Helle Thorning-Schmidt, der indeholder en begrundet strategi for en socialdemokratisk sejr ved næste valg.

For at opstille en strategi frem mod det kommende valg er det naturligvis nødvendigt at få målsætningen slået fast. Her er der to oplagte strategier.
Den ene strategi er at maksimerer stemmetallet ”voteseeking” for socialdemokratiet. Den letteste måde at gøre dette vil være at gå efter at tilbageerobrer vælgere fra SF. Her vil jeg anbefale at lave politiske udspil uden SF især på det økonomiske område, da SF’s troværdighed afhænger af alliancen med Socialdemokraterne. Den anden strategi er at se på blokken som helhed i stedet for at rette øjnene mod partiets egne stemmetal. Altså rette fokus mod at komme i regering i stedet for at fokuserer på eget mandattal. Det drejer sig ikke kun om ”office-seeking” og ministertaburetter, men også om ”policy-seeking” altså indflydelse.

Den første strategi kunne give befolkningen et billede af at den røde blok ikke kan blive enige, og derfor er der fare for, at det ville kunne svække blokken. Som det politiske billede har været siden 2001 står det klart at Socialdemokraterne får minimal indflydelse for sine mandater, og derfor vil det være bedre for partiet at fokusere på at få de borgerlige fra magten, om det så koster et par mandater tabt til SF. Derfor vil jeg anbefale den anden strategi, hvilket betyder at samarbejdet med SF skal fortsætte og styrkes, så alternativet bliver så troværdigt som muligt. Samtidigt vil partierne styrke hinanden på henholdsvis troværdighed (fra S) og momentum (fra SF).
Vælges denne strategi bliver det altafgørende at vinde vælgere fra de borgerlige partier. For kernevælgere kan det slet ikke lade sig gøre. Derfor skal vi rette fokus direkte mod grupper, som det er muligt at flytte. Undersøgelser viser at den befolkningsgruppe der er mest tilbøjelig til at skifte parti, er de lavt uddannede. Udover at være tilbøjelige til at skifte parti skal målgruppen naturligvis også have tendenser til at være enige med Socialdemokraterne, og det skal ikke lægge dem alt for fjernt at stemme Socialdemokratisk. Derfor vil jeg anbefale at gå målrette efter den lavtlønnede, lavt uddannede arbejdervælger. Et stort antal af disse kan findes hos Dansk Folkeparti og Venstre. For disse vælgere er det oplagt at fortsætte på den velfærdsdagsorden der i længere tid har været forsøgt, samt at markere klare værdipolitiske synspunkter om integration og indvandrere.

Konklusion: Der skal være fokus på den røde blok som helhed, ikke partiets egne meningsmålinger. Alliancen med SF skal forstærkes så rød blok opnår flertal. For at opnå dette flertal skal vi stjæle vælgere fra højrefløjen. De mest oplagte er de arbejdervælgere, der befinder sig primært hos DF. Opgaven er her at få dem til at forstå at det ikke tjener deres egne interesser at støtte en borgerlig regering. Dette kan understøttes af initiativer der i særlig grad henvender sig til netop denne gruppe.

